Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2022/C 458/13)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„Priego de Córdoba“

EU št.: PDO-ES-0053-AM01 — 1. december 2020

ZOP (X) ZGO ( )

1. Ime

„Priego de Córdoba“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.5 Olja in masti (maslo, margarina, olje itn.)

3.2. Opis proizvoda, za katerega se uporablja ime iz točke 1

Ekstra deviško oljčno olje, pridobljeno iz oljk sort picudo, hojiblanca in picual.

Proizvod ima naslednje značilnosti:

peroksidno število do vključno 15; K270 do vključno 0,15.

manj kot 0,1 % vlage in nečistoč.

Obstajajo naslednje vrste zaščitenega ekstra deviškega oljčnega olja:

„Picudo“: več kot 50 % oljk, iz katerih se proizvaja to olje, je sorte picudo; njegova kislost ne sme presegati 0,5 %; ob prvem okušanju ima olje saden, aromatičen, prijeten in sladek okus in vonj;

„Hojiblanca“: več kot 50 % oljk, iz katerih se proizvaja to olje, je sorte hojiblanca; njegova kislost ne sme presegati 0,5 %; ob prvem okušanju ima olje saden, svež, prijeten in sladek okus in vonj;

„Picual“: več kot 50 % oljk, iz katerih se proizvaja to olje, je sorte picual; njegova vonj in okus sta sadna in aromatična ter nežno do srednje grenka.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Območje gojenja oljk in pridobivanja olja je območje iz točke 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Zaščitena označba porekla „Priego de Córdoba“ mora biti vidna na etiketah, ki se uporabljajo za zaščitena ekstra deviška olja. Etikete mora pred uporabo na trgu odobriti regulativni odbor.

Na vsako embalažo zaščitenega ekstra deviškega oljčnega olja morajo v oljarni ali polnilnici namestiti garancijski žig, etiketo ali certifikacijsko oznako, ki jo izda regulativni odbor, v skladu s pravili, ki jih določbi odbor. Etikete morajo biti na embalaži nameščene tako, da jih ni mogoče odstraniti in namestiti drugam.

4. Jedrnata opredelitev geografskega območja

Območje proizvodnje zajema območje, v Španiji znano kot „comarca natural“ (naravni okraj), na jugovzhodu province Córdoba, globoko v naravnem parku Sierras Subbéticas. Območje sestavljajo občine Almedinilla, Carcabuey, Fuente Tójar in Priego de Córdoba.

5. Povezava z geografskim območjem

Območje je skalnato in hribovito, čezenj pa poteka več gorskih verig, katerih vrhovi segajo do 1 000 metrov nadmorske višine. Geološko gledano je območje zelo raznoliko; sestavljeno je iz laporja, dolomitiziranega apnenca, gline in peska ter manjših kosov apnenca in sadre. Oljčni nasadi se zasadijo na tleh, ki so lahko iz peščeno-glinaste ilovice ter vse do gline z visoko vsebnostjo kalcijevega karbonata in povprečno količino organskih snovi, fosforja, kalija, magnezija, železa in bora. Za območje je značilno celinsko podnebje s temperaturami, ki se znatno razlikujejo glede na nadmorsko višino in lego območja.

Količina padavin se giblje od 400 litrov na leto v vzhodnem delu območja do 700 litrov na leto na višjih nadmorskih višinah (Priego, Carcabuey in Almedinilla). Okolje, ki je ugodno za rast oljk, se ustvari z uporabo ustreznih postopkov gojenja, obdelovanja, gnojenja in obrezovanja ter tehnik zatiranja škodljivcev in bolezni. Rezultat tega so zdrave oljke, iz katerih se pridobiva olje z značilnostmi, tesno povezanimi z lokalnim okoljem.

6. Sklic na objavo specifikacije proizvoda

Specifikacija proizvoda je objavljena na povezavi https://juntadeandalucia.es/export/drupaljda/Pliego_Priego_Cordoba_modificado.pdf

ali na spletni strani regionalnega ministrstva za kmetijstvo, ribištvo in trajnostni razvoj (https://juntadeandalucia.es/organismos/agriculturaganaderiapescaydesarrollosostenible.html), kjer jo je mogoče najti na naslednji način:

Areas de actividad [„Področja dejavnosti“], nato Industrias y Cadena Agroalimentaria [„Živilskopredelovalna industrija“], nato Calidad [„Kakovost“], nato Denominaciones de Calidad [„Označbe kakovosti“] in na koncu Aceite de Oliva Virgen Extra [„Ekstra deviško oljčno olje“].

(1) UL L 179, 19.6.2014, str. 17.